Úrkomusamasti september frá upphafi mælinga Nýliðinn septembermánuður var sá langúrkomusamasti á elstu veðurstöð landsins , Stykkishólmi , frá því úrkomumælingar hófust þar 1856 . Heildarúrkoma í septembermánuði var 203,6 millimetrar . Þetta er þó langt undir mestu úrkomu sem fallið hefur í einum mánuði í Hólminum , enda september alla jafna ekki mesti úrkomumánuður ársins . Mesta mánaðarúrkoma sem fallið hefur í Stykkishólmi var í nóvember árið 1958 , eða 281 millimetri . Trausti Jónsson á Veðurstofu Íslands segir Stykkishólm ekki úrkomusaman stað og óvenjulegt að þar sé meiri úrkoma en í Reykjavík , en þar var úrkoman í september 173,7 mm og var nálægt hámarksúrkomu sem þar hefur mælst í september . Trausti segir hina þéttbýlisstaðina á Snæfellsnesi úrkomusamari en Stykkishólm og til að mynda hafi á einum sólarhring um miðjan mánuðinn , þegar mesta úrkoman varð á Suður - og Vesturlandi , mælst 165 mm úrkoma í Ólafsvík . Að sögn Trausta var septembermánuður nú óvenju úrkomusamur á Suður - og Vesturlandi en ekki fyrir norðan og austan . Þó var heldur minni úrkoma á votviðrasömustu veðurstöðinni , Vestmannaeyjum , en í sama mánuði í fyrra . Nú í september var um 1.000 mm úrkoma í öllum septembermánuði í Eyjum .